CELEX: 32022R1038
Language: sk
Date: 2022-06-29 00:00:00
Title: Nariadenie Komisie (EÚ) 2022/1038 z 29. júna 2022, ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie polyvinylpyrolidónu (E 1201) v potravinách na osobitné medicínske účely vo forme tabliet a potiahnutých tabliet (Text s významom pre EHP)

30.6.2022   
               
               
                  SK
               
               
                  Úradný vestník Európskej únie
               
               
                  L 173/56
               
            
         NARIADENIE KOMISIE (EÚ) 2022/1038
         z 29. júna 2022,
         ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie polyvinylpyrolidónu (E 1201) v potravinách na osobitné medicínske účely vo forme tabliet a potiahnutých tabliet
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
         so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 5,
         keďže:
         
                     (1)
                  
                  
                     V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky schválené na používanie v potravinách a podmienky ich používania.
                  
               
                     (2)
                  
                  
                     Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia (ES) č. 1331/2008, a to buď na podnet Komisie, alebo na základe žiadosti.
                  
               
                     (3)
                  
                  
                     V súlade s prílohou II k nariadeniu (ES) č. 1333/2008 sa polyvinylpyrolidón (E 1201) povoľuje na používanie ako prídavná látka v potravinách v stolových sladidlách vo forme tabliet a vo výživových doplnkoch dodávaných v tuhej forme okrem výživových doplnkov pre dojčatá a malé deti.
                  
               
                     (4)
                  
                  
                     Dňa 29. októbra 2018 bola predložená žiadosť o povolenie používania polyvinylpyrolidónu (E 1201) ako prídavnej látky v potravinách na osobitné medicínske účely vo forme tabliet a potiahnutých tabliet ako spojiva. Žiadosť sa sprístupnila členským štátom podľa článku 4 ods. 1 druhého pododseku nariadenia (ES) č. 1331/2008.
                  
               
                     (5)
                  
                  
                     Vedecký výbor pre potraviny vyhodnotil polyvinylpyrolidón (E 1201) v roku 1990 (3). Európsky úrad pre bezpečnosť potravín (ďalej len „úrad“) vo svojom vedeckom stanovisku z 1. júla 2020 (4) prehodnotil bezpečnosť polyvinylpyrolidónu (E 1201) ako prídavnej látky v potravinách a zvážil rozšírenie jeho používania v potravinách na osobitné medicínske účely vo forme tabliet a potiahnutých tabliet. V uvedenom stanovisku úrad dospel k záveru, že sa neočakáva, že takéto rozšírenie používania v navrhovaných najvyšších prípustných množstvách a v množstvách odporúčaných na konzumáciu bude predstavovať bezpečnostné riziko.
                  
               
                     (6)
                  
                  
                     Pri výrobe tabliet na osobitné medicínske účely je z technologických dôvodov potrebné pridávať polyvinylpyrolidón (E 1201), aby sa jednotlivé zložky pevne spojili a tým sa zabezpečila ich kohézia a spomalil ich rozpad. Preto je vhodné povoliť používanie tejto prídavnej látky ako stabilizátora v potravinách na osobitné medicínske účely vo forme tabliet a potiahnutých tabliet.
                  
               
                     (7)
                  
                  
                     Povolenie používania polyvinylpyrolidónu (E 1201) ako prídavnej látky v potravinách v časti E v kategórii 13.2 „Dietetické potraviny na osobitné medicínske účely v zmysle vymedzenia v smernici 1999/21/ES (okrem produktov zahrnutých do kategórii potravín 13.1.5)“ prílohy II k nariadeniu (ES) č. 1333/2008 nezahŕňa klasifikáciu produktu spracovaného pomocou uvedenej prídavnej látky ako potraviny na osobitné medicínske účely podľa nariadenia Európskeho parlamentu a Rady (EÚ) č. 609/2013 (5).
                  
               
                     (8)
                  
                  
                     Nariadenie (ES) č. 1333/2008 by sa preto malo zodpovedajúcim spôsobom zmeniť.
                  
               
                     (9)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            V časti E prílohy II k nariadeniu (ES) č. 1333/2008 sa v kategórii potravín 13.2 „Dietetické potraviny na osobitné medicínske účely v zmysle vymedzenia v smernici 1999/21/ES (okrem produktov zahrnutých do kategórii potravín 13.1.5)“ dopĺňa tento zápis:
            
                         
                     
                     
                        „E 1201
                     
                     
                        polyvinylpyrolidón
                     
                     
                        
                           quantum satis
                        
                     
                     
                         
                     
                     
                        len vo forme tabliet a poťahovaných tabliet“
                     
                  
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. júna 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 354, 31.12.2008, s. 16.
         
            (2)  Ú. v. EÚ L 354, 31.12.2008, s. 1.
         
            (3)  Správa Vedeckého výboru pre potraviny (dvadsiata šiesta séria). Správa EUR 13 913.
         
            (4)  Vestník EFSA (EFSA Journal) (2020) 18(8):6215.
         
            (5)  Nariadenie Európskeho parlamentu a Rady (EÚ) č. 609/2013 z 12. júna 2013 o potravinách určených pre dojčatá a malé deti, potravinách na osobitné lekárske účely a o celkovej náhrade stravy na účely regulácie hmotnosti a ktorým sa zrušuje smernica Rady 92/52/EHS, smernica Komisie 96/8/ES, 1999/21/ES, 2006/125/ES a 2006/141/ES, smernica Európskeho parlamentu a Rady 2009/39/ES a nariadenie Komisie (ES) č. 41/2009 a (ES) č. 953/2009 (Ú. v. EÚ L 181, 29.6.2013, s. 35).